Okresná prokuratúra Bratislava I 
Kvetná 13, 820 05 Bratislava 2 	

Sp. zn. : 4 Pv 880/10/1101	Bratislava I, 27.6.2013
EEČ : 2-8-87-2013

U Z N E S E N I E

Trestná vec:	obvinený XXXXX  
Prečin:	Poškodzovanie veriteľa podľa § 239 odsek 1 písmeno a), odsek 3 písmeno a) Trestného zákona číslo 300/2005 Zbierky zákonov v znení zákona číslo 498/2008 Zbierky zákonov

Rozhodol: 	prokurátorka Okresnej prokuratúry Bratislava I
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	trvalé bydlisko: XXXXX
ako konateľ  spoločnosti XXXXX XXXXX v marci 2009 uzatvoril zmluvu s poškodenou spoločnosťou  XXXXX XXXXX o prenájme LED technológií vrátane ich montáže, demontáže, opravy a nájmu, za ktoré sa zaviazal po uskutočnení akcie OTO 2008, ktorá sa konala v marci 2009 zaplatiť sumu vo výške 6.045,20€, v marci 2009 prostredníctvom XXXXX objednávkou od poškodenej spoločnosti XXXXX XXXXX za účelom zhotovenia dekorácie na akciu OTO 2008, ktorá sa konala v marci 2009 zaplatiť  sumu vo výške 2.481,15€, ďalej  v marci 2009 prostredníctvom XXXXX objednávkou od poškodenej spoločnosti XXXXX XXXXX za účelom postavenia scény na akciu OTO 2008 za ktorú sa zaviazal zaplatiť sumu vo výške 1.233,07€ a v marci 2009 objednávkou od poškodeného XXXXX za účelom prelepenia foto tapety na akciu OTO 2008, za ktorú sa zaviazal  po jej uskutočnení v marci 2009  zaplatiť 199€, čo však neurobil, pričom bolo zistené, že obvinený  dňa 09.05.2009 v pobočke XXXXX prostredníctvom prevodného príkazu z účtu XXXXX previedol hotovosť vo výške 24.155€ na svoj súkromný účet napriek tomu, že vedel o svojich nezaplatených záväzkoch, následne dňa 04.06.2009 podal na Okresný súd Bratislava I podnet na začatie konania o zrušenie spoločnosti XXXXX XXXXX bez likvidácie z dôvodu, že spoločnosť nemá žiaden obchodný majetok,  čím spôsobil škodu jednotlivým poškodeným spolu vo výške 9.958,42€.

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník Okresného riaditeľstva Policajného zboru Bratislava I, Odbor skráteného vyšetrovania Staré Mesto – stred uznesením číslo konania XXXXX z 18.02.2013 podľa 206 odsek 1 Trestného poriadku vzniesol obvinenie XXXXX XXXXX za prečin poškodzovania veriteľa podľa § 239 odsek 1 písmeno a), odsek 3 písmeno a) Trestného zákona na tom skutkovom základe, ako je uvedené vo výrokovej časti tohto uznesenia. 

	Podľa § 239 odsek 1 písmeno a) Trestného zákona, trestného činu poškodzovania veriteľa sa dopustí ten, kto čo aj len čiastočne, zmarí uspokojenie svojho veriteľa tým, že zničí, poškodí, urobí neupotrebiteľnou, zatají, predá, vymení alebo inak odstráni čo aj len časť svojho majetku, za čo sa potrestá odňatím slobody až na dva roky. 
 
	Podľa § 239 odsek 3 písmeno a) Trestného zákona, odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 alebo 2 a spôsobí ním väčšiu škodu. 

Obvinený pri výsluchu dňa 28.03.2013 po zákonnom poučení prehlásil, že sa priznáva ku skutku, ktorý sa mu kladie za vinu. Uviedol, že svoje konanie ľutuje a škodu poškodeným  nahradí. S podmienečným zastavením trestného stíhania súhlasí.

Poškodený XXXXX pri svojom výsluchu dňa 30.04.2013 uviedol, že  podniká ako fyzická osoba – živnostník. Faktúra vo výške 199€, ktorú vystavil spoločnosti XXXXX XXXXX mu bola v plnej výške uhradená, a preto sa už necíti  byť poškodeným a súhlasí s podmienečným zastavením trestného stíhania obvineného XXXXX XXXXX. 

Konateľ poškodenej spoločnosti XXXXX XXXXX, XXXXX, konateľ vo svojej výpovedi z 30.04.2013 uviedol, že faktúra vo výške 1.233,07€, ktorú vystavil spoločnosti XXXXX XXXXX  bola dňa 19.04.2013 poškodenej spoločnosti v plnej miere uhradená a vzhľadom na uvedené súhlasí s podmienečným zastavením trestného stíhania vedeného proti XXXXX XXXXX. 

Konateľ poškodenej spoločnosti XXXXX XXXXX, XXXXX vo svojej výpovedi z 24.04.2013 uviedol, že  faktúra, ktorú mala jeho spoločnosť voči spoločnosti XXXXX XXXXX mu bola v celej výške, t.j. 2.481,15€  uhradená.  Necíti sa  ďalej ako poškodený a s podmienečným zastavením trestného stíhania  súhlasí.  

Konateľ poškodenej spoločnosti XXXXX XXXXX, XXXXX, vo svojej výpovedi z 24.04.2013 uviedol, že sa svojich práv ako poškodeného v plnom rozsahu vzdáva. Ďalej uviedol, že faktúra, ktorá bola jeho spoločnosťou vystavená spoločnosti XXXXX bola zo strany XXXXX XXXXX uhradená vo výške 6.045,20€.  S podmienečným zastavením trestného stíhania súhlasí.  

Z listinných dôkazov poukazujem najmä na potvrdenie podpísané poškodeným XXXXX, ako i na príjmový pokladničný doklad, z ktorých vyplýva, že poškodený XXXXX prevzal od obvineného XXXXX XXXXX sumu vo výške 6.045€. Ďalej poukazujem na potvrdenie podpísané poškodeným XXXXX, ako i na príjmový pokladničný doklad, z ktorých vyplýva, že poškodený XXXXX prevzal od obvineného XXXXX XXXXX sumu vo výške 2.481,15€. Zároveň poukazujem i na hromadný  príkaz na úhradu, z ktorého vyplýva, že obvinený XXXXX XXXXX prevodom na účet uhradil škodu spôsobenú poškodenej spoločnosti XXXXX vo výške 1.233.07€ ako i poškodenému XXXXX vo výške 199€.

Z ustanovenia § 239 odsek 1 písmeno a), odsek 3 písmeno a) Trestného zákona vyplýva, že horná hranica trestnej sadzby stanovená za  spáchanie uvedeného prečinu je 3 roky. Obvinený nemá záznam v registri trestov.  Hoci bol obvinený v posledných dvoch rokoch dva krát postihnutý za priestupok v doprave, som toho názoru, že vzhľadom na jeho osobu ako i s prihliadnutím na jeho doterajší život i na okolnosti prípadu, možno rozhodnutie podľa § 216 odsek 1  Trestného poriadku o podmienečnom zastavení jeho trestného stíhania považovať za dostačujúce. 

Skúšobná doba podmienečného zastavenia trestného stíhania bola stanovená na 12 (dvanásť) mesiacov. Po jej uplynutí bude skúmané, či obvinený v jej priebehu viedol riadny život, a ak áno, bude konštatované, že sa osvedčil. V opačnom prípade bude v jeho trestnom stíhaní pokračované. Skúšobná doba podmienečného zastavenia trestného stíhania začne plynúť právoplatnosťou tohto rozhodnutia. 

Podľa § 216 odsek 1 Trestného poriadku, v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak 
 
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
 
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a 
 
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 

Vzhľadom k tomu, že boli splnené zákonné podmienky ustanovené v  § 216 odsek 1 Trestného poriadku na podmienečné zastavenie trestného stíhania a s prihliadnutím na osobu obvineného, jeho doterajší život a na okolnosti spáchania skutku, považujem takéto rozhodnutie za dostačujúce.  

Na základe uvedených skutočností som rozhodla tak, ako je uvedené vo výrokovej časti tohto uznesenia.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Petra Hausleitnerová
prokurátorka